הפעילה החברתית מירב כהן צפויה להשתבץ ברשימת "חוסן לישראל" של הרמטכ"ל לשעבר בני גנץ. כהן, 35, הייתה ממקימי תנועת "התעוררות" בירושלים וחברת מועצת העיר, מנכ"לית ארגון "אמון הציבור" ומובילת המאבק בעוקץ הקשישים. בהמשך היום (חמישי) צפויה המפלגה להודיע על שמות נוספים שיהיו ברשימתה לכנסת.
"צעד קדימה": אלונה ברקת מצטרפת ל"הימין החדש"
"מבצע גבי" יכריע את בחירות 2019?
עד כה המפלגה אישרה רק את ההתמודדות של ראש מועצת ירוחם לשעבר מיכאל ביטון ואיש החינוך חילי טרופר כחלק מהרשימה, אך באופן לא רשמי דווח כי העיתונאית מיקי חיימוביץ', יו"ר רשות החשמל לשעבר אורית פרקש, סגן ראש העיר תל אביב לשעבר אסף זמיר והפעילה החברתית ענבר גיטי צפויים להשתלב ברשימה.
כמו כן, במסגרת הריצה המשותפת עם מפלגת תלם, באותה הרשימה יהיו גם משה יעלון, שמביא עמו ככל הנראה גם את צבי האוזר, ששימש כמזכיר הממשלה, ואת העיתונאי יועז הנדל, שעמד בעבר בראש מערך ההסברה הלאומי במשרד ראש הממשלה. על פי המסתמן, ליעלון ישוריין המקום השני ברשימה, ויינתנו לו עוד שני מקומות בעשיריה הראשונה, כנראה במקום החמישי והשמיני, שבהם, ככל הנראה ישובצו הנדל והאוזר.